पाको उमेर, बढ्दो जोस
जोस र लगावसाथ डटिरहने हो भने सफलता पाउन उमेरले छेक्दैन । खेलकुदमा त झनै यो उक्ति सार्थक बनाउने थुप्रै उदाहरण छन् । शनिबार राजधानीमा आयोजित १२ औं काठमाडौं म्याराथन त्यसको अर्को उदाहरण बन्यो ।
काठमाडौँ — जोस र लगावसाथ डटिरहने हो भने सफलता पाउन उमेरले छेक्दैन । खेलकुदमा त झनै यो उक्ति सार्थक बनाउने थुप्रै उदाहरण छन् । शनिबार राजधानीमा आयोजित १२ औं काठमाडौं म्याराथन त्यसको अर्को उदाहरण बन्यो ।३७ वर्षीया कान्छीमाया कोजु र ३६ वर्षे होमलाल श्रेष्ठले म्याराथन जित्दै आफ्नो व्यक्तिगत प्रदर्शन सुधार गरेका छन् । युवा खेलाडीको बीचमा अनुभवको सदुपयोग गर्दै विभागीय टोलीका उनीहरूले उपाधिसहित जनही ५० हजार रुपैयाँ पुरस्कार थापे ।एपीएफबाट करारमा खेल्दै आएकी कान्छीमायाले त राष्ट्रिय कीर्तिमानमा ५ मिनेट १७ सेकेन्डको व्यापक सुधार गरिन् । यसअघि उनकै नाममा रहेको २ घण्टा ५५ मिनेट ५८ सेकेन्डको कीर्तिमान तोड्दै उनले शनिबार २ घण्टा ५० मिनेट ४१ सेकेन्डमा म्याराथन दूरी पार गरिन् । उनले दुई वर्षअघि यसै प्रतियोगिताको दसौं संस्करणमा उक्त कीर्तिमान कायम गरेकी थिइन् । आर्मीकी सरिता वासी (३:११:१४) दोस्रो हुँदै ३० हजार र तेस्रो भएकी राजपुरा पछाईं (३:२४:०८) १५ हजार प्राप्त गर्न सफल भए ।कीर्तिमान बनाएकी कान्छीमायाले प्रशिक्षणमा कडा मिहिनेत गरेको प्रतिफल प्रदर्शनमा देखिएको बताइन् । ‘हामी अहिले राष्ट्रिय खेलकुद र दक्षिण एसियाली खेलकुदको तयारीमा जुटेका छौं । यस्तो बेला बीच–बीचमा प्रतियोगिता हुँदा हामीलाई निकै फाइदा पुग्छ । आफ्नो स्तर नाप्ने मौका त छँदै छ, आर्थिक रूपमा पनि हामीलाई सहयोग पुगिरहेको हुन्छ । आउने दिनमा पनि प्रतियोगिता निरन्तर होस् भन्ने आस छ,’ उनले भनिन् । कान्छीमायाले १३ औं सागमा राष्ट्रिय कीर्तिमान तोड्ने लक्ष्य बनाए पनि उक्त कार्यमा अहिले सफल भएकाले अब अझै समयमा सुधार ल्याउन जुट्ने पनि बताइन् ।प्रतियोगिताको पहिलो संस्करणदेखि नै सहभागिता जनाएका आर्मीका होमलाल श्रेष्ठले १२ औं प्रयासमा उपाधि जिते । उनी उत्कृष्ट प्रदर्शन गर्दै प्रतियोगिताको कीर्तिमान बराबर गर्न एक सेकेन्डले चुके । होमलालले शनिबार २ घण्टा २० मिनेट ४५ सेकेन्डमा दूरी पूरा गरेका थिए । यसअघि दसौं संस्करणका विजेता पुलिसका भूमिराज राईले २ घण्टा २० मिनेट ४४ सेकन्डमा प्रतियोगिताको कीर्तिमान आफ्नो नाममा गरेका थिए । होमलालले म्याराथनको आफ्नो व्यक्तिगत प्रदर्शनमा पनि सुधार गरे । दुई वर्षअघि लुम्बिनी म्याराथनको उपाधि जित्दा उनले २ घण्टा २२ मिनेट ३५ सेकेन्डमा दूरी पार गरेका थिए । २ घण्टा २३ मिनेट ३३ सेकेन्डबाट आर्मीका राजन खत्री दोस्रो हुँदै ३० हजार र २ घण्टा २४ मिनेट ३१ सेकेन्डबाट भूमिराज तेस्रो हुँदै १५ हजार जित्न सफल भए । ३६ वर्षीय होमलालले उमेर बढ्दै गए पनि जोश अझै रहेकाले आउने दिनमा पनि प्रदर्शन सुधार्न मिहिनेत गर्ने बताए । ‘उमेर बढे पनि खेलप्रति लगाव उत्तिकै छ । १२ वर्षपछि यस प्रतियोगिता जितेको छु । यसले अझै हौसला बढाएको छ,’ उनले भने । एसियाली खेलकुदमा अस्वस्थताका कारण राष्ट्रिय टोलीमा पर्न नसकेका होमलाल अब १३ औं सागलक्षित गरेर अगाडि बढ्ने बताउँछन् । ‘एथलेटिक्स संघ कमजोर हुँदा व्यक्तिगत र विभागको भरमा हामी अगाडि बढेका छौं । राष्ट्रिय टोलीमा परेर सागमा नेपालको प्रतिनिधित्व गर्ने लक्ष्य छ । राष्ट्रिय खेलकुदका लागि पनि तयारी भइरहेकाले प्रशिक्षणमा अझै मिहिनेत गरिरहेका छौं,’ उनले सुनाए । प्रतियोगितामा परिमार्जन गरिएको ‘रोड रेस’ विधातर्फ पुरुषमा एपीएफका गोपीचन्द्र पार्की पहिलो, आर्मीका रामजी बस्नेत दोस्रो तथा पुलिसका सन्तोषविक्रम विष्ट तेस्रो भए । महिलातर्फ आर्मीकी विश्वरुपा बुढा पहिलो, एपीएफकी वृन्दा श्रेष्ठ दोस्रो र पुष्पा भण्डारी तेस्रो भए । दुवैतर्फको विजेताले २०, दोस्रोले १३ हजार र तेस्रोले ७ हजार रुपैयाँ पाए ।प्रतियोगितामा ५ किमि खुला पुरुषतर्फ अजित यादव र महिलातर्फ धादिङकी सन्तोषी श्रेष्ठ विजयी भए । सोही दुरीको मास्टर्सतर्फ पुरुषमा धर्म महर्जन र महिलामा सरस्वती खड्का राई पहिलो भए । सबै विजेताले जनही १० हजार पाए । छात्रछात्रा ५ किलोमिटरमा प्रवीणकुमार महरा र मञ्जु रावत विजयी हुँदै ५–५ हजार पुरस्कार जित्न सफल भए । ह्विलचियर ५ किलोमिटर पुरुषतर्फका विजेता कृष्णराज चौधरी र महिलातर्फकी यामी झाँक्री मगरले ५–५ हजार रुपैयाँ पुरस्कार थापे ।कमजोर व्यवस्थापनकाठमाडौं म्याराथन १२ औं संस्करणसम्म आइपुग्दा पनि प्रतियोगिताको व्यवस्थापन भने निकै कमजोर रह्यो । प्रतियोगिता सुरु हुनुअघिदेखि सुरु भएको कमजोरी अन्तिम समयसम्म कायम नै थियो ।निर्माणाधीण दशरथ रंगशालामा स्पोर्ट्स फेयरसहित आयोजना गर्ने लक्ष्य राखे पनि उक्त कार्यक्रम सफल हुन सकेन । म्याराथनमात्र आयोजना गर्ने जिम्मेवारीमा पनि आयोजक प्रो–स्पोर्ट्स फिका देखियो ।यसअघि पत्रकार सम्मेलनमा आयोजकले ट्राफिकजामको समस्या देखाउँदै बिहान ठीक ६ बजे रेस सुरु गर्ने बताएको थियो । तर झन्डै ४० मिनेट ढिला सुरु भएको रेसका कारण सवारी आवागमनमा बाधा त पर्‍यो नै आयोजनास्थलमा रेस सुरु हुँदा पनि खेलाडी तितरबितर देखिन्थे । कतिले रंगशालाबाट झन्डै १ सय मिटरपर निर्धारण गरेको स्टार्ट प्वाइन्टभन्दा पनि रंगशाला गेट नजिक बीचबाट रेस सुरु गरेका थिए । आयोजकले रेस ट्रयाकमा पनि उचित व्यवस्थापन गर्न नसक्दा खेलाडीहरू तोकिएको ट्रयाक बाहिरबाट रेस पूरा गरेर फर्केको देखिन्थ्यो । छात्रछात्रा ५ किलोमिटरमा प्रतिस्पर्धा गरेका छात्राहरू खुला ५ किलोमिटरभन्दा अगाडि आइपुग्दा धेरै आश्चर्यमा परेका थिए । प्रतियोगिताको ट्रयाकभर स्वयंसेवकको उपस्थिति पनि कमजोर देखिएको ती प्रतिस्पर्धीको गुनासो थियो । हाफ म्याराथनका प्रतिस्पर्धी तोकिएको दिशाभन्दा बाहिर गएपछि उक्त स्पर्धालाई आयोजकले पुरस्कार वितरण समरोहमा ‘रोड रेस’ को नाम दियो । एक समय सबै दूरी नाप ठीक रहेको आयोजकको दाबी रहेपनि राष्ट्रिय कीर्तिमानमै ७ मिनेट सुधार आएपछि आफ्नो हठ छाडेका थिए । प्रतियोगिताको म्याराथनतर्फ भने दुरी ठीक रहेको दाबी आयोजक नीलेन्द्रराज श्रेष्ठले गरेका छन् ।